钦定古今图书集成/明伦汇编/官常典/第709卷 > 诸葛瞻〈子尚〉
## 钦定古今图书集成/明伦汇编/官常典/第709卷 > 诸葛瞻〈子尚〉

按《蜀志诸葛亮传》：“亮子瞻，字思远。建兴十二年，亮出
武功，与兄瑾书曰：‘瞻今已八岁，聪慧可爱，嫌其早成，
恐不为重器耳’。年十七，尚公主，拜骑都尉。其明年，为
翰林中郎将，屡迁射声校尉，侍中尚书仆射，加军师
将军。瞻工书画彊识念，蜀人追思亮，咸爱其才敏。每
朝廷有一善政佳事，虽非瞻所建倡，百姓皆传相告”
曰：“葛侯之所为也。”是以美声溢誉，有过其实。景耀四
年，为行都护卫将军，与辅国大将军、南乡侯董厥并
平尚书事。六年冬，魏征西将军邓艾伐蜀，自阴平由
景谷道旁入。瞻督诸军至涪停住，前锋破退，还住绵
竹。艾遣书诱瞻曰：“若降者，必表为琅琊王。”瞻怒，斩艾
使，遂战大败，临阵死，时年三十七。众皆离散。艾长驱
至成都，瞻长子尚与瞻俱没。